ET Euroopa Liidu Teataja C 140/36

19. aprillil 2007 esitatud hagi — Fuji Electric Holdings ja Fuji Electric Systems versus komisjon

(Kohtuasi T-132/07)

(2007/C 140/61)

Kohtumenetluse keel: inglise

Pooled

Hagejad: Fuji Electric Holdings Co., Ltd (Kawasaki, Jaapan) ja Fuji Electric Systems Co., Ltd (Tokio, Jaapan) (esindajad: solicitor P. Chapatte, solicitor P. Walter)

Kostja: Euroopa Ühenduste Komisjon

Hagejate nõuded

— Tühistada otsuse artikli 1 punkt g osas, milles leitakse, et FEH-ile selles sättes süüks arvatud rikkumine kestis pärast 2000. aasta septembrit;

— tühistada otsuse artikli 1 punkt h tervikuna;

— tühistada otsuse artikli 2 punkt d osas, millega FES loetakse solidaarselt vastutavaks selle sättega määratud trahvi maksmise eest;

— vähendada Fujile määratud trahvi;

— jätta komisjoni kohtukulud tema enda kanda ja mõista temalt välja Fuji kohtukulud.

Väited ja peamised argumendid

Hagejad esitavad EÜ artikli 230 alusel tühistamishagi komisjoni 24. jaanuari 2007. aasta otsuse peale (juhtum COMP/F/38.899 — gaasisolatsiooniga jaotlad — K(2006)6762 lõplik), mille alusel komisjon leidis, et hagejad, teiste äriühingute hulgas, on rikkunud gaasisolatsiooniga jaotlate sektoris (edaspidi „GIS”) EÜ artiklit 81 ja alates 1. jaanuarist 1994 ka EMÜ artiklit 53 läbi lepingute sõlmimise ja kooskõlastatud tegevuse, mis seisneb: a) turgude jaotamises; b) kvootide kehtestamises ja asjassepuutuvate turuosade säilitamises; c) individuaalsete GIS-projektide andmises (pakkumismahhinatsioonid) selleks kindlaksmääratud tootjatele ja nende projektide hankemenetlusega manipuleerimises, d) hindade kindlaksmääramises, e) kokkulepetes kartelli mittekuuluvate liikmetega litsentsilepingute lõpetamiseks ja f) tundliku turuinformatsiooni vahetamises. Teise võimalusena paluvad hagejad oluliselt vähendada määratud trahvi.

Otsuse kohaselt on Fuji Electric Systems (edaspid „FES”) süüdi rikkumises osalemises ajavahemikus 15. aprill 1988 kuni 30. september 2002. FES vaidleb siiski vastu sellele, et ta osales GQ kokkuleppes, ja väidab, et ta ei olnud seotud GIS-i müügiga kuni 1. juulini 2001, mis on umbes 9 kuud pärast seda, kui Fuji Electric Holdings („FEH”) oli lõpetanud kartellis osalemise. Hagejate arvates on komisjoni järelduses, et FEH jätkas osalemist GQ kokkuleppes pärast 2000. aasta septembris toimunud Jaapani liikmete kohtumist, ilmne kaalutlusviga, selles rikutakse õigusnormi seoses tõendamiskoormisega ning rikutakse õigusnormi ka seoses võrdse kohtlemisega.

Lisaks väidab Fuji, et teda ei tuleks lugeda solidaarselt vastutavaks Japan AE Power Systems Corporation'i (edaspidi „JAEPS”) osalemise eest kartellis, kuna ta ei saanud JAEPS-ile otsustavat mõju avaldada ega teadnud ka midagi JAEPS-i väidatavast osalemisest kartellis. Seega on komisjon hagejate arvates teinud ilmse kaalutlusvea seoses FES-i rikkumisega.

Lõpuks väidab Fuji, et otsuses on tehtud ka ilmne kaalutlusviga seoses rikkumise kestusega ning vastutusega JAEPS-i väidetava rikkumise eest. Lisaks hindas komisjon valesti hagejate esitatud andmete väärtust, leides et see ei tingi hagejatele määratud trahvi vähendamist koostööteatise alusel. Sellega seoses väidab Fuji, et trahve tuleks oluliselt vähendada.